arnastofnun/IGC-2024 huggingface dataset:
Ásta Ólafsdóttir

Ásta Ólafsdóttir (fædd 1948 í Reykjavík) er íslensk myndlistarkona. Ásamt því að vinna mikið í myndlist og skúlptúragerð, hefur hún einnig unnið við skrif. Komið hafa út þrjár bækur eftir Ástu.

Ferill.

Eftir að hafa lokið kennaraprófi við Kennaraháskóla Íslands árið 1969 fór hún til Parísar þar sem hún lærði frönsku og menntunarvísindi við Parísarháskóla. Árið 1974 hóf hún nám við Myndlistar- og handíðarskóla Íslands og útskrifaðist þaðan árið 1978 af Nýlistadeild. 1981 – 1984 lá leiðin svo til Hollands þar sem hún stundaði framhaldsnám í myndlist við Jan van Eyck Akademíuna í Maastricht, þaðan lauk hún mastersnámi með áherslu á blandaða tækni, video og hljóð.

Síðastliðin 30 ár hefur Ásta haft mörg járn í eldinum. Hún hefur haldið margar einkasýningar og tekið þátt í sýningum með öðrum listamönnum bæði á Íslandi og erlendis. Hún hefur einnig miðlað þekkingu sinni með kennslu og kennt myndlist á öllum kennslustigum. Á sýningum hefur hún sýnt þrívíða skúlptúra og innsetningar (installationir) og notast þá við ýmiss náttúruleg efni til dæmis leir, hraun og fleira. Verk eftir Ástu eru meðal annars í eigu Listasafns Reykjavíkur, Listasafns Íslands og Nýlistasafnsins.

Sýningar og umfjallanir.

Árið 1990 skipulagði Ásta sýningu í samvinnu við Nýlistasafnið „Fyrir ofan gerð og neðan – List í Þingholtunum.“ Á sýningunni sýndu rúmlega tuttugu ungir listamenn verk sín.

Ásta er meðlimur í Myndhöggvarafélagi Íslands og SÍM (Samband íslenskra myndlistarmanna). Hún er einn af stofnendum Nýlistasafnsins og heiðursfélagi þess síðan 2012.

Nýlistasafnið.

Árið 1992 hélt Ásta sýningu á 10 verkum eftir sig í efri sölum Nýlistasafnsins við Vatnsstíg. Eiríkur Þorláksson skrifaði umfjöllun um sýninguna í "Morgunnblaðið". Þar nefndi hann að birta og ferskleiki einkenndu sýninguna og að listakonunni hafi tekist ætlunarverk sitt, að skapa einföld og tær verk. Eiríkur sagði að þessi tærleiki væri mikilvægur þáttur í myndsýn listamanna og að hann nyti sín vel í þessu umhverfi.

„Mig langar til þess að búa til einföld og tær verk. Til þess nota ég fersk efni sem ég dulbý ekki. Viðurinn er ómálaður, leirinn er án glerungs, lopinn er óspunninn. Um verkin leikur loft sem er kjarni þeirra.“ – Ásta Ólafsdóttir um sýningu sína í Nýlistarsafninu árið 1992.

Vegferð.

21. nóvember – 19. desember árið 2010 hélt Ásta sýningu á Suðsuðvestur en sjálf sýningin hét „Velferð“. Þar fjallaði hún um þróun og vegferð lands og þjóðar, samtaka , einstaklinga, stofnana og svo framvegis. Í kynningartexta sem gerður var fyrir sýninguna er minnst á hvernig vegferð getur verið bæði jákvæð og neikvæð. Án samskipta og hreyfiafls er vegferðin engin.
Xue Long

Xue Long (kínverska: 雪龙, „Snjódreki“) er ísbrjótur og rannsóknarskip í eigu Kínverska alþýðulýðveldisins með heimahöfn í Sjanghæ. Skipið var smíðað árið 1993 í Kershon í Úkraínu. Það er 167 metra langt og 22,6 metra breitt og er knúið einni átta strokka 17.700 hestafla díselvél. Skipið er með 34 manna áhöfn og getur tekið 128 farþega. Það er búið þyrlupalli og þyrlu og er með sjálfvirkan kafbát.

Skipinu er aðallega ætlað að styðja við rannsóknir Kínverja og tilkall til landsvæðis á Suðurskautslandinu. Það hefur farið í fimm leiðangra um Norður-Íshafið gegnum Beringssund árin 1999, 2003, 2008, 2010 og 2012. Í ferðinni 2010 setti skipið met í nyrstu siglingu kínversks skips þegar það skráði stöðuna 88,22°N 177,20°V. Þegar skipið sigldi til baka frá Íslandi sumarið 2012 stóð til að sigla því á Norðurpólinn en því tókst ekki að sigla gegnum ísinn og fór því austur fyrir, líklega án þess að ná fyrra meti.
Pólýfónkórinn og kammersveit – Messías

Pólýfónkórinn og kammersveit – Messías, tónleikar 1977 er þreföld hljómplata með upptöku af óratóríunni "Messíasi" eftir Händel í Háskólabíói 22. júní 1977. Platan er gefin út af Pólýfónkórnum í desember 1978. Flytjendur eru Pólýfónkórinn, kammersveit undir forystu Rutar Ingólfsdóttur, einsöngvararnir Kathleen Livingstone, Ruth L. Magnússon, Neil Mackie og Michael Rippon. Stjórnandi er Ingólfur Guðbrandsson. Hljóðritun: Ríkisútvarpið. Frágangur tónbands fyrir skurð og pressun: Tryggvi Tryggvason. Prentun á umslagi/öskju: Kassagerð Reykjavíkur.

Kórfélagar Pólýfónkórsins í flutningi "Messíasar" voru um 130 talsins og kammersveitina skipuðu um 30 hljóðfæraleikarar. Daginn eftir tónleikana héldu kór, einsöngvarar og hljómsveit í söngferð til Ítalíu og fluttu þar "Messías", ásamt "Gloriu" eftir Vivaldi og "Magnificat" eftir Bach.

Um verkið.

Óratórían "Messías" var samin árið 1741 af Georg Friedrich Händel (1685-1759). Textinn er tekinn saman af Charles Jennens úr textum Biblíunnar. Óratórían var frumflutt í Dublin árið 1742 og sungin á ensku.

Messías - kaflaheiti.

Í uppfærslu kórsins 1977 er eftirfarandi köflum sleppt; 34-36 og 51.
Suður-Evrópa

Suður-Evrópa eða Miðjarðarhafslöndin er suðurhluti Evrópu. Mörk Suður-Evrópu eru ekki skýrt afmörkuð, en almennt er að telja eftirfarandi lönd til þessa heimshluta:

Kýpur er landfræðilega ekki hluti af Evrópu, heldur Asíu, en er oft talið með Evrópulöndum vegna stjórnmálalegra og menningarlegra tengsla.
Robin Stjernberg

Robin Stjernberg (f. 22. febrúar 1991) er sænskur söngvari sem keppir í Söngvakeppni evrópskra sjónvarpsstöðva 2013 með lagið „You“.
Fábio Coentrão

Fábio Alexandre da Silva Coentrão (fæddur 1988 í Portúgal) er portúgalskur knattspyrnumaður sem spilar með Real Madrid. Áður spilaði hann með SL Benfica. Fábio Coentrão er varnarmaður.
Ibrahim Baré Maïnassara

Ibrahim Baré Maïnassara ofursti (9. maí, 1949 – 9. apríl, 1999) var forseti Níger í kjölfar valdaránsins 1996 þar til hann var ráðinn af dögum í valdaráninu 1999. Hann varð yfirmaður heraflans 1995 og framdi valdarán 27. janúar 1996 eftir að átök milli forsetans Mahamane Ousmane og forsætisráðherrans Hama Amadou höfðu lamað stjórn landsins. Í valdatíð hans var ný stjórnarskrá samþykkti í þjóðaratkvæðagreiðslu og forsetakosningar boðaðar í júlí 1996 sem hann vann með 52% atkvæða, en kosningarnar voru almennt taldar svindl. Í sveitarstjórnarkosningum 1999 vann stjórnarandstaðan meirihluta en hæstiréttur ógilti úrslitin á mörgum stöðum og fyrirskipaði endurkosningu. Þetta leiddi til víðtækra mótmæla. Þann 9. apríl 1999 var Maïnassara skotinn þar sem hann var að stíga um borð í þyrlu á herflugvelli. Hugsanlega hafa banamenn hans verið úr lífverði forsetans. Daouda Malam Wanké majór tók við forsetaembætti.
1045

Árið 1045 (MXLV í rómverskum tölum) var 45. ár 11. aldar samkvæmt júlíska tímatalinu.
Kórinþa

Kórinþa eða Kórinta (á forngrísku: Κόρινθος, "Kórinþos") var forngrískt borgríki á Kórinþueiði, sem tengir Pelópsskaga við meginland Grikklands, nokkurn veginn miðja vegu milli Aþenu og Spörtu. Í dag stendur nútímaborgin Kórinþa um fimm km norðaustan við borgarstæði borgríkisins forna.

Á Kórinþueiðinu virðist hafa verið byggð á nýsteinöld, allt frá um 6500 f.kr. fram á fyrri hluta bronsaldar. Á Mýkenutímanum (um 1600 til 11 f.Kr.) virðist sem byggðin hafi verið yfirgefin en dórískumælandi Grikkir virðast hafa reist þar borg að nýju um 900 f.Kr. Á klassískum tíma var Kórinþa ein af leiðandi borgum Grikklands, ásamt Aþenu, Spörtu og Þebu.
Ahomríkið

Ahomríkið (assamíska: আহোম ৰাজ্য) einnig kallað "konungsríkið Assam", var konungsríki í árdal Brahmaputra í Assam, norðausturhluta Indlands. Leiðtoginn Sukaphaa, sem kom í dalinn frá Mong Mao þar sem nú er Júnnanhérað í Kína, stofnaði ríkið árið 1228. Stofnendur ríkisins töluðu taímál og fluttu með sér þá aðferð að rækta hrísgrjón á flæðiökrum. Undir stjórn Suhungmung á 16. öld þandist ríkið út og hafði mikil áhrif alls staðar í Brahmaputradalnum. Þetta varð þó til þess að Ahomar lentu í minnihluta í ríkinu og assamíska tók við af taí sem ríkjandi tungumál. Hindúatrú varð ríkjandi trúarbrögð í ríkinu. Ahomríkið stóð af sér árásir íslamskra ráðamanna í Bengal og Mógúlveldinu, þótt herir stórmógúlsins næðu að leggja höfuðborgina, Garhgaon, undir sig um stutt skeið. Eftir sigur gegn Mógúlveldinu í orrustunni um Saraighat 1671 stækkaði ríkið enn til vesturs. Ríkið byggðist á þegnskylduvinnu sem leiddi til sívaxandi innri átaka. Moamoria-uppreisnin hófst árið 1769 og leiddi til þess að þegnskylduvinnukerfið hrundi og fólksflótti brast á. Ahomríkið kom sér þá upp atvinnuher málaliða, en náði ekki að verjast innrásum frá Búrma í byrjun 19. aldar. Þegar Bretar og Konbaung-veldið í Búrma sömdu frið 1826 fengu þeir fyrrnefndu Ahomríkið í sinn hlut. Bretar gerðu Purandar Singha að konungi 1833, en vegna spillingar innan hirðarinnar og óvinsælda konungsins meðal almennings settu þeir hann af fimm árum síðar og innlimuðu landið í Breska Indland.
Fiera di Primiero

Fiera di Primiero (þýska: "Markt Primör"; Primieríska:"La Fiera") er sveitarfélag í Trentínó-Suður-Týról, á Norður-Ítalíu. Það er staðsett í miðju Primierodal við Transacqui. Það er minnsta sveitafélag Ítalíu.
Arthur Laffer

Arthur Betz Laffer (14. ágúst 1940) er bandaríkur hagfræðingur, þekktastur fyrir að setja fram s.n. "Lafferkúrfu". Laffer heimsótti Ísland 2007 og hélt fyrirlestur á vegum Samtaka atvinnulífsins þann 16. nóvember.
Efnavopnasamningurinn

Samningur um bann við þróun, framleiðslu, söfnun og notkun efnavopna og um eyðingu þeirra eða efnavopnasamningurinn er alþjóðasamningur um vopnatakmarkanir sem bannar framleiðslu, söfnun og notkun efnavopna. Efnavopnastofnunin sér um framkvæmd samningsins, en það er óháð stofnun staðsett í Haag í Holland. Samningurinn bætir við og stækkar gildissvið Genfarsamningsins frá 1925. Samningurinn var lagður fyrir Allsherjarþing Sameinuðu þjóðanna af Afvopnunarráðstefnunni 3. september 1993. Í nóvember samþykkti þingið samninginn sem var lagður fram til undirritunar 13. janúar 1993. Hann tók formlega gildi 29. apríl 1997 eftir undirritun 65 landa. Nú hafa 188 af þeim 196 löndum sem viðurkennd eru af Sameinuðu þjóðunum undirritað samninginn. Tvö lönd (Búrma og Ísrael) eiga eftir að fullgilda hann og sex lönd (Angóla, Norður-Kórea, Egyptaland, Sómalía, Suður-Súdan og Sýrland) hafa ekki undirritað hann.
Gina Ravera

Gina Ravera (fædd Gina D. Ravarra 20. maí 1966) er bandarísk leikkona sem er þekktust fyrir hlutverk sín í Time of Your Life, ER og The Closer.

Einkalíf.

Ravera fæddist í San Francisco, Kaliforníu og er af afrískum-Amerískum og púertórískum uppruna. Hún er lærður klassískur dansari.

Ferill.

Sjónvarp.

Fyrsta sjónvarpshlutverk Ravera var árið 1990 í The Fresh Prince of Bel-Air. Hefur hún síðan þá komið fram sem gestaleikari í þáttum á borð við "Reasonable Doubts", "Where I Live", Frasier, NYPD Blue, Charmed, Boston Legal og Lie to Me.

Ravera lék Jocelyn House í dramaþættinum Time of Your Life á móti Jennifer Love Hewitt og Jennifer Garner, frá 1999-2001. Var hún síðan með stórt gestahlutverk í ER sem Dr. Bettina DeJuses frá 2006-2008.

Árið 2005 var henni boðið hlutverk í drama-lögregluþættinum The Closer sem rannsóknarfulltrúinn Irene Daniels, sem hún lék til ársins 2009.

Kvikmyndir.

Fyrsta kvikmyndahlutverk Ravera var árið 1990 í "Lambada". Hefur hún síðan þá komið fram í kvikmyndum á borð við Steal America, Soul Food, Kiss the Girls og The Great Debaters.

Verðlaun og tilnefningar.

ALMA verðlaun

Imagen Foundation verðlaun

NAMIC Vision verðlaun

Screen Actors Guild-verðlaun
Smeyginn

Smeyginn er dreki í bókinni Hobbitinn eftir J.R.R. Tolkien. Í bókinni er hann staðsettur í fjallinu eina og dvergarnir 13 vilja endurheimta heimilið sitt og gullið sem er í fjallinu. Dvergarnir fara ásamt Bilbó Bagga og vitkanum Gandalfi í þetta ævintýri.

Ekki er vitað mikið um Smeyginn fyrir bókina. Hann réðst á Dal og braut svo hliðið af fjallinu þar sem dvergar voru búsettir. Þar tók hann yfir fjallið. Dvergakóngurinn "Þrór" var Konungur undir fjallinu, faðir "Þráins" og afi "Þorins", seginn í Fimmherjaorrustunni fyrir utan Fjallið eina og langafi "Fjalars" og "Kjalars". Þeir þrír voru meðal þeirra þrettán dverga sem fóru að fjallinu til að endurheimta það. Þrór var veginn í Moríu þegar dvergar ætluðu að sölsa það undir sig eftir að drekinn tók fjallið. Hann var afhöfðaður af orkanum Azog.
1011-1020

1011-1020 var 2. áratugur 11. aldar.
Fuglasafn Sigurgeirs

Fuglasafn Sigurgeirs er náttúrugripasafn á Ytri-Neslöndum í Mývatnssveit. Safnið á alla íslenska varpfugla, að undanskildum haferni og þórshana. Í sýningarsalnum eru nú um 280 uppstoppaðir fuglar og 300 egg til sýnis.

Fuglasafnið var byggt upp af Sigurgeiri Stefánssyni (1962-1999) og reistu aðstandendur hans safnhúsið í minningu hans með aðstoð fjölmargra einstaklinga og fyrirtækja.
Askey (Noregi)

Askey (norska: Askøy) sem í fornu máli var nefnd Fenhringur, Fenhring eða Fenring) er eyja í Hordaland-fylki í Noregi. Einnig er til fylkið Askey en það tekur einmitt yfir alla eyjuna og er kennt við hana.
Austurlönd fjær

Austurlönd fjær er hugtak sem stundum er notað um Suðaustur-Asíu og Austur-Asíu. Stundum er það einnig látið ná yfir austurhluta Rússlands og vesturhluta Kyrrahafs.

„Austurlönd fjær“ er oft notað sem samheiti fyrir Austur-Asíu og telur þá löndin Kína (utan Tíbet og Sinkiang) og Tævan, Japan, Kóreu og Víetnam. Að auki eru oft talin með löndin í Suðaustur-Asíu: Kambódía, Malasía, Mjanmar og Taíland. Það er líka notað í víðari merkingu og nær þá einnig yfir lönd í vesturhluta Kyrrahafsins, svo sem Indónesíu og Filippseyjar, en aldrei Ástralíu eða Nýja-Sjáland.
Santorini

Santorini (Gríska: Σαντορίνη) er eyja í Eyjahafinu, sem þó heitir opinberlega Þera eða Þíra á grísku (Θήρα), í um 200 km fjarlægð frá meginlandi Grikklands. Eyjan er hluti af hring sem myndaðist við hrun hraunketils fyrir um 21000 árum síðan. Gríðarlegt sprengigos fyrir um það bil 3600 árum og er talin hafa valdið falli mínóskrar menningar reif hluta af honum í sundur. Líklegt talið er að þetta hafi verið upphaf goðsagnarinnar um Atlantis.

Nafn.

Santorini var nefnd af "Latneska veldinu" á þrettándu öld og er tilvísun til heilagrar Irenu, úr nafni gamallrar dómkirkju í þorpinu Perissa á eynni. Nafnið Santorini einfaldnlega samdráttur á heitinu: Santa Irini. Fyrir þann tíma var hún þekkt undir nafninu Kallístē (Καλλίστη, "sú fegursta"), Strongýlē (Στρογγύλη, "sú hringlaga"), eða Thēra. Nafnið "Thera" var endurvakið á 19du öld sem opinbert heiti eyjarinnar og höfuðborgar hennar, en nafnið "Santorini" er enn almennt notað.
Shirley Clamp

Shirley Clamp (f. 17. febrúar 1973 í Viskafors) er sænsk söngkona.
Alessandro de' Medici

Alessandro de' Medici (22. júlí 1510 – 6. janúar 1537), kallaður "il moro" eða márinn, var fyrsti hertoginn af Flórens frá 1530 til dauðadags.

Hann fæddist í Flórens og var samþykktur sem óskilgetinn sonur Lorenzo di Piero de' Medici hertoga af Úrbínó þótt ýmsir telji að hann hafi í raun verið launsonur Giulio de' Medici sem síðar varð Klemens 7. páfi. Talið er að móðir hans hafi verið þeldökk vinnukona Medici-fjölskyldunnar. Vegna þess hve hann var dökkur yfirlitum var hann kallaður "il moro". Þegar Karl 5. keisari rændi Róm árið 1527 gripu borgarbúar tækifærið og stofnuðu skammlíft lýðveldi. Medici-fjölskyldan flúði þá frá borginni. Klemens páfi samdi síðan um frið við keisarann og fékk hann til að koma Medici-fjölskyldunni aftur til valda í Flórens með hervaldi. Eftir umsátrið um Flórens, sem stóð frá október 1529 til ágúst 1530, náði fjölskyldan aftur völdum og Klemens gerði hinn nítján ára gamla Alessando að hertoga. Hann tók við völdum í borginni 5. júlí 1531.

Hann átti sér marga óvini og var sagður harðstjóri, en sagnfræðingar hafa lýst efasemdum um að sá dómur standist skoðun. Frændi hans, Ippolito de' Medici, var sendur af stjórnarandstöðunni til keisarans til að klaga undan stjórn hertogans en hann lést á leiðinni. Karl 5. studdi Alessandro gegn lýðveldissinnum. Hann hafði þegar árið 1527 lofað honum hönd dóttur sinnar, Margrétar af Parma og þau giftust árið 1536. Þau áttu engin börn en Alessandro átti tvö börn með ástkonu sinni, markgreifynjunni Taddea Malaspina: Giulio de' Medici og Giulia de' Medici.

Árið 1537 lokkaði fjarskyldur frændi hans, Lorenzino de' Medici, hann í gildru og myrti hann með aðstoð morðingjans Scoroncolo. Hann lýsti því yfir að hann hefði gert það í þágu lýðveldisins en engin uppreisn hófst og hann flúði til Feneyja þar sem hann var myrtur. Stuðningsmenn Medici-ættarinnar í borginni sáu til þess að Cosimo de' Medici, af annarri grein ættarinnar, var gerður að eftirmanni Alessandros.
Carola Häggkvist

Carola Häggkvist (f. 8. september 1966 í Norsborg) er sænsk söngkona.
Parma

Parma er borg í Emilía-Rómanja á Ítalíu. Borgin er höfuðborg samnefndrar sýslu. Íbúar eru tæp 188 þúsund (2013). Borgin er einkum þekkt fyrir hinn fræga parmesanost og parmaskinkuna. Parmaháskóli er einn elsti háskóli heims, stofnaður á 11. öld (en varð háskóli árið 1502). Parmafljót rennur í gegnum borgina og þaðan út í ána Pó. Borgin byggðist upp sem Terramare-þorp á bronsöld. Parma var höfuðborg samnefnds hertogadæmis frá 1545 til 1859.

Parma Calcio 1913 er knattspyrnulið borgarinnar.
Bakki í Svarfaðardal

Bakki í Svarfaðardal er bújörð í miðjum dal vestan megin Svarfaðardalsár. Bærinn stendur á háum bakka upp frá ánni og þannig er nafn bæjarins til komið. Bakki er með stærstu jörðum í Svarfaðardal. Líklegt er að Bakki sé landnámsjörð en þó er hans ekki getið í Landnámu og reyndar ekki í Svarfdæla sögu heldur en þar er þó getið um Bakkagerði og Bakkavað svo augljóst er að hann var til á ritunartíma Svarfdælu. Í Þjóstólfssögu hamramma, sem er íslendingaþáttur og talinn tiltölulega ungur, er getið um Þorgeir frá Bakka í Svarfaðardal. Af honum keypti Þjóstólfur jörðina og hóf þar búskap. Bakki er þekktastur fyrir það að þaðan voru Bakkabræður, þeir Gísli, Eiríkur og Helgi, sem margar sagnir eru af í íslenskum þjóðsögum.

Á fyrstu áratugum 20. aldar bjuggu Vilhjálmur Einarsson og Kristín Jónsdóttir á Bakka. Vilhjálmur var stórbrotinn maður og minnisstæður á ýmsa lund og ganga enn sögur af honum í Svarfaðardal. Út af þeim hjónum eru miklar ættir.

Einn af afkomendum þeirra er Sigrún Magnúsdóttir frv. borgarfulltrúi í Reykjavík og umhverfis- og auðlindaráðherra. Annar er Magnús Scheving íþróttamaður og rithöfundur. Guðmundur Óli Gunnarsson tónlistarmaður og stjórnandi átti alllengi heima á Bakka.

Hinn nafntogaði verðlaunahestur Baldur frá Bakka, heimsmeistari í fimmgangi með meiru, er kenndur við Bakka í Svarfaðardal. Um hann og eiganda hans, Baldur Þórarinsson, er hin þekkta heimildamynd Bakka-Baldur í leikstjórn Þorfinns Guðasonar.

Sjá: Bakka-Baldur
Dahómey

Dahómey var afrískt konungsríki Fon-fólksins, staðsett þar sem nú er Benín. Konungsríkið var stofnað á 16. öld og lifði fram undir lok 19. aldar þegar Frakkar frá Senegal lögðu það undir sig og gerðu það að hluta Frönsku Vestur-Afríku. Konungsríkið dafnaði á þrælaversluninni við Evrópumenn og varð eitt af svokölluðum byssuríkjum Vestur-Afríku. Ríkið var mjög miðstýrt. Konungurinn var dýrkaður sem guð og hann átti formlega allt land sem hann skattlagði.

Frakkar lögðu Dahómey undir sig 1892-1894. Flestir þeirra hermanna sem börðust gegn her konungsins voru þó Afríkubúar, svo sem Jórúbar, sem voru alls ekki mótfallnir því að Frakkar tækju yfir. Þegar Frakkar höfðu unnið sigur í orrustu við síðasta konunginn, Behanzin, í nóvember árið 1892 kveikti hann í höfuðborginni Abómey og flýði norður á bóginn.
Þorsteinn B. Sæmundsson

Þorsteinn Sæmundsson (fæddur í Reykjavík 14. nóvember 1953) er fyrrum þingmaður fyrir Miðflokkinn.

Þorsteinn var fyrst kjörinn á Alþingi fyrir Framsóknarflokkinn í Suðvesturkjördæmi í Alþingiskosningum 2013. Hann sat ekki á þingi kjörtímabilið 2016-2016 en var endurkjörinn í Alþingiskosningum árið 2017, þá fyrir hönd hins nýstofnaða Miðflokks.
Jón Þór Ólafsson

Jón Þór Ólafsson (f. 13. mars 1977) var kosinn þingmaður fyrir Pírata í Reykjavíkurkjördæmi suður í Alþingiskosningunum 2013. Hann sagði af sér þingmennsku í júlí árið 2015. Hann hefur meðal annars sinnt malbikunarvinnu. Jón Þór hyggst gefa út leiðarvísi um stjórnmál. . Jón Þór var kosinn aftur á þing árið 2016 í Suðvesturkjördæmi.

Hann er höfundur bókarinnar The Game of Politics: Pursuit of Power over People, Game Manual .
Læsivarðar bremsur

Læsivarðar bremsur eða "ABS bremsur" er öryggiskerfi í bifreiðum sem gerir hjólum bílsins kleift að halda veggripi við bremsun, án þess að hjólin læsist eða bíllinn skrensi stjórnlaust. ABS bætir stjórn bílsins og minnkar bremsuvegalengd bæði í hálku og á þurrum vegi.

Eftir að ABS varð algengt í fjöldaframleiddum bílum, þá hafa læsivarðar bremsur þróast. Nýlegar útgáfur koma ekki eingöngu í veg fyrir að hjólin læsist, heldur stjórna stafrænt bremsukraftinum í fram- og afturhjólum og hindra að bíllinn skrensi. Þessir möguleikar eru þekktir sem EBD-hemlajöfnun og ESC-stöðugleikakerfi.
Sængurfossvirkjun

Sængurfossvirkjun er vatnsaflsvirkjun á Vestfjörðum. Hún var stofnuð árið 1976 og afl hennar er 720 KW. Eigandi Sængurfossvirkjunar er Arnarós hf.
Kerahnjúkavirkjun

Kerahnjúkavirkjun er vatnsaflsvirkjun sem stofnuð var árið 2004 og afl hennar er 370 kw. Eigandi virkjunarinnar er Haforka ehf.
Vætt

Vætt er forn mælieining sem notuð var á þjóðveldisöld sem mælieining fyrir þyngd. Minnsta þyngdareiningin var örtugur (tæp 9 g) en þrír örtugir gerðu eyri (27 g) og átta aurar (um 216 g) gerðu mörk, tuttugu merkur (um 4,3 kg) gerðu fjórðung og átta fjórðungar (34-35 kg) gerðu vætt.

Þegar fiskur var mældur voru venjulega taldir 40 fiskar í vætt en stundum voru 120 fiskar taldir 3 1/2 vætt, það er 34 fiskar í vætt.
Hvíldarþjálfun

Hvíldarþjálfun er slökunartækni byggð á sjálfsefjun. Hún var þróuð af þýska geðlækninum Johannes Heinrich Schultz úr dáleiðslu og fyrst gefin út á bók árið 1932. Tæknin felur í sér daglegar æfingar sem eru í kringum 15 mínútur, oftast á morgnana, í hádeginu eða á kvöldin. Í hverri æfingu notar iðkandinn ímyndunarafl sitt eða hughrif (sefjun) sem valda slökun. Hverja æfingu er hægt að stunda í mismunandi stellingum (t.d. liggjandi, sitjandi eins og í hugleiðslu, sitjandi eins og vagnekill o.s.frv). Schultz leggur áherslu á hliðstæður tækninnar í jóga og hugleiðslu. Hins vegar er hvíldarþjálfun, ólíkt sumum tegundum jóga og hugleiðslu, algjörlega óskyld dulspeki. Hún er aðferð til að hafa áhrif á ósjálfráða taugakerfið.

Almennt:.

Hvíldarþjálfun er skipt í þrjú stig:

1. Grunnstig: Tækni sem hefur áhrif á ósjálfráða taugakerfið.

2. Miðstig: Hér notar maður formúlur til þess að hafa áhrif á hegðun manns.

3. Efsta stig: Nýtir ómeðvituð svæði iðkandans.

Hvíldarþjálfun er hugsuð fyrir heilbrigt fólk og þá helst fyrir þá sem stunda íþróttir, stjórna fyrirtækjum, stunda nám og til þess að koma í veg fyrir ýmis sálvefræn veikindi (e. psychosomatic illness). Heilbrigt fólk notar aðallega aðferðir grunn- og millistigs, en hér verður aðeins fjallað um grunnstigið. Læknisfræðilegar frábendingar (e. medical contraindications) gilda ef maður er með hjartasjúkdóm (t.d. hjartadrep), sykursýki, gláku, flogaveiki, geðsjúkdóm (t.d. geðklofa) eða misnotar áfengi eða lyf.

Grunnstíg:.

Grunnstig í hvíldarþjálfun samanstendur af sex æfingum, þ.e. upplifun þyngdar ("vöðvaslökun"), upplifun hitans ("æðaslökun"), stilling hjartsláttar ("hjartastjórn"), öndunarstilling ("öndunarathugun"), hitatilfinning í kviðnum ("stjórn kviðarhólslíffæra") og svalatilfinning á enni ("hugað að höfðinu").

Allar þessar sex æfingar er byggar á tilhugsun iðkanda um rólegt ástand líkamans, enda byggist árangur með hvíldarþjálfun á þeirri forsendu að rólegt ástand líkamans getur valdið róandi andlegt ástand. Nú verður fjallað nánar um þær, sem maður lærir á innan við 6 til 8 vikum, oftast í hópum, undir leiðsögn læknis, sálfræðings eða sérstaks hvíldarþjálfunar-leiðbeinanda.

Æfingarnar:.

1. æfing: Vökvaslökun

2. æfing: Æðaslökun

3. æfing: Hjartastjórn

4. æfing: Öndunaraðhugun

5. æfing: Stjórn kviðarhólslíffæra

6. æfing: Hugað að höfðinu

Heimildir:.

1. Schultz, Johannes Heinrich, 1884-1970: Hvíldarþjálfun : æfingabók / eftir J. H. Schultz ; [Yngvi Jóhannesson þýddi]. [Reykjavík] : Ísafoldarprentsmiðja, 1968.